Bekendtgørelse om betaling for myndighedsbehandling i Forsyningstilsynet efter lov om varmeforsyning

I medfør af § 23 c, stk. 3, i lov om varmeforsyning, jf. lovbekendtgørelse nr. 124 af 2. februar 2024, fastsættes:

*Varmeforsyningsvirksomhedernes betalingsforpligtelser*

**§ 1.** Forsyningstilsynets omkostninger forbundet med Forsyningstilsynets drift og opgavevaretagelse efter lov om varmeforsyning og regler udstedt i henhold til loven skal dækkes af de selskaber,

1. der ejer anlæg til produktion af varme,
2. hvis hovedbeskæftigelse er energiproduktion eller affaldsforbrænding,
3. hvis samlede levering af varme ab værk i det foregående kalenderår mindst har udgjort 100 TJ korrigeret for graddage, og
4. som Forsyningstilsynet fører tilsyn med.

*Stk. 2.* Betalingen betales af de selskaber, der er nævnt i stk. 1, pr. TJ varme leveret ab værk, korrigeret for graddage. Der anvendes følgende takst: 76,37 kr. pr. TJ.

*Stk. 3.* Den leverede varme opgøres på baggrund af selskabets årlige indberetning af energiforbrug og produktion til Energistyrelsens energiproducenttælling.

*Stk. 4.* Efter udløbet af et kalenderår udarbejder Forsyningstilsynet en opgørelse over de beløb, som de omfattede selskaber skal betale for det følgende år. Er der opkrævet for meget i medfør af § 1, stk. 2, modregnes dette i senere indbetalinger, hvis indtægterne forventes at overstige de langsigtede gennemsnitlige omkostninger til Forsyningstilsynets behandling af sager på varmeområdet, jf. Statens Budgetvejledning.

*Administrative bestemmelser*

**§ 2.** Forsyningstilsynet opkræver betaling efter § 1.

*Stk. 2.* Betalingen fra de selskaber, der er nævnt i § 1, stk. 1, betales en gang årligt på baggrund af det foregående kalenderårs indberetninger, jf. § 1, stk. 3. Beløbet opkræves i 4. kvartal og indbetales senest 30 dage efter fakturaens udstedelse.

*Stk. 3.* Hvis taksten for betalingen ændres, efter beløbet er opkrævet, jf. stk. 2 og § 1, stk. 2, indbetales differencen sammen med den nærmest følgende opkrævning.

*Stk. 4.* Betales det opkrævede beløb ikke rettidigt, skal der betales renter heraf i medfør af renteloven.

**§ 3.** Det beløb, som varmevirksomhederne skal betale til Forsyningstilsynet i medfør af § 23 c, stk. 2, i lov om varmeforsyning, opkræves årligt af Forsyningstilsynet.

*Stk. 2.* Beløb opkrævet efter stk. 1 indbetales senest 30 dage efter fakturaens udstedelse.

*Stk. 3.* Betales det opkrævede beløb ikke rettidigt, skal der betales renter heraf i medfør af renteloven.

**§ 4.** Efter udløbet af et kalenderår udarbejder Forsyningstilsynet en opgørelse over de beløb, som de omfattede selskaber skal betale for det følgende år. Over- eller underdækning i forhold til Forsyningstilsynets omkostninger udlignes ved justering af senere indbetalinger, så indtægter og omkostninger over tid balanceres, jf. Statens Budgetvejledning.

*Ikrafttrædelsesbestemmelser*

**§ 5.** Bekendtgørelsen træder i kraft den 1. januar 2026.

*Stk. 2.*. Bekendtgørelse nr. 1253 af 27. november 2024 om betaling for myndighedsbehandling i Forsyningstilsynet efter lov om varmeforsyning ophæves.

*Forsyningstilsynet,*

Carsten Smidt

/N.N.