Bekendtgørelse om betaling for myndighedsbehandling i Forsyningstilsynet efter lov om miljøbeskyttelse

I medfør af § 48 g, stk. 4, i lov om miljøbeskyttelse, jf. lovbekendtgørelse nr. 1093 af 11. oktober 2024, fastsættes:

*Anvendelsesområder og formål*

**§ 1.** Denne bekendtgørelse finder anvendelse på Forsyningstilsynets opkrævning af gebyrer hos kommunerne til dækning af udgifterne forbundet med Forsyningstilsynets drift og opgavevaretagelse efter lov om miljøbeskyttelse og regler udstedt i medfør af loven.

*Kommuners betalingsforpligtelser*

**§ 2.** Kommuner skal ud fra timeforbruget betale det i henhold til § 8 fastsatte gebyr til dækning af Forsyningstilsynets udgifter til behandling af ansøgninger om dispensation for kommunalbestyrelsens deltagelse i aktiviteter forbundet med behandling af affald egnet til materialenyttiggørelse, jf. § 49 c, stk. 1, og regler udstedt i medfør af § 49 c, stk. 3, i lov om miljøbeskyttelse.

**§ 3.** Kommuner, der tilbyder kommunal indsamling eller kommunal behandling af visse former for erhvervsaffald, jf. § 48 a, stk. 1, i lov om miljøbeskyttelse, skal betale det i stk. 2 fastsatte gebyr til dækning af Forsyningstilsynets udgifter til tilsyn med, at kommunalbestyrelsen fastsætter og opkræver en pris svarende til markedsprisen, jf. § 48 a, stk. 3, i lov om miljøbeskyttelse og § 56 i bekendtgørelse om affaldsregulativer, -gebyrer og –aktører m.v.

*Stk. 2.* For betaling efter stk. 1 fastsættes følgende takster pr. ton primært produceret husholdningsaffald og primært produceret forbrændings- og deponeringsegnet erhvervsaffald i kommunen:.0,39 kr. pr. ton.

**§ 4.** Kommuner, der i medfør af § 49 c, stk. 1, i lov om miljøbeskyttelse har fået dispensation fra forbuddet mod, at kommunalbestyrelsen deltager i aktiviteter forbundet med behandling af affald egnet til materialenyttiggørelse, skal betale det i stk. 2 fastsatte gebyr til dækning af Forsyningstilsynets udgifter til tilsyn med, at kommunalbestyrelsen overholder vilkårene for dispensation, jf. § 58 i bekendtgørelse om affaldsregulativer, -gebyrer og –aktører m.v.

*Stk. 2.* For betaling efter stk. 1 fastsættes følgende takster pr. ton primært produceret husholdningsaffald og primært produceret forbrændings- og deponeringsegnet erhvervsaffald i kommunen:0,00 kr. pr. ton.

**§ 5.** Kommuner, der i medfør af § 49 g, stk. 1, i lov om miljøbeskyttelse fortsat deltager i aktiviteter forbundet med behandling af affald egnet til materialenyttiggørelse, og kommuner, der i medfør af § 49 g, stk. 2, i lov om miljøbeskyttelse fortsat ejer visse automatiserede sorteringsanlæg, skal betale det i stk. 2 fastsatte gebyr til dækning af Forsyningstilsynets udgifter til tilsyn med, at kommunalbestyrelsen overholder vilkårene for fortsat deltagelse og fortsat kommunalt ejerskab, jf. § 59 i bekendtgørelse om affaldsregulativer, -gebyrer og –aktører m.v.

*Stk. 2.* For betaling efter stk. 1 fastsættes følgende takster pr. ton primært produceret husholdningsaffald og primært produceret forbrændings- og deponeringsegnet erhvervsaffald i kommunen:.1,20 kr. pr. ton.

**§ 6.** Kommuner, der har kommunale behandlingsanlæg, der i overensstemmelse med § 95 i bekendtgørelse nr. 48 af 13. januar 2010 om affald har anmeldt, at behandlingsanlægget ønsker at fortsætte med behandling af sorteret erhvervsaffald egnet til materialenyttiggørelse, skal betale det i stk. 2 fastsatte gebyr til dækning af Forsyningstilsynets udgifter til tilsyn med, at det kommunale behandlingsanlæg overholder vilkårene for fortsat behandling, jf. § 57 i bekendtgørelse om affaldsregulativer, -gebyrer og –aktører m.v.

*Stk. 2.* For betaling efter stk. 1 fastsættes følgende takster pr. ton primært produceret husholdningsaffald og primært produceret forbrændings- og deponeringsegnet erhvervsaffald i kommunen:. 0,36 kr. pr. ton.

**§ 7.** Kommuner skal betale det i stk. 2 fastsatte gebyr til dækning af Forsyningstilsynets udgifter til:

1. Analyser og overvågningsopgaver mv., jf. regler udstedt i medfør af § 48 d i lov om miljøbeskyttelse, herunder:
2. Overvågning og analysering af affaldssektoren og markedet for affaldshåndtering, herunder overvågning og analysering af de kommunalt fastsatte gebyrer, jf. § 60 i bekendtgørelse om affaldsregulativer, -gebyrer og -aktører m.v.
3. Overvågning og analysering af gebyrer fastsat efter § 9 p, stk. 15, i lov om miljøbeskyttelse, eller regler fastsat i medfør af § 9 p, stk. 16, i lov om miljøbeskyttelse.
4. Forsyningstilsynets øvrige drift og opgavevaretagelse, som gebyrfinansieres efter § 48 g, stk. 1, i lov om miljøbeskyttelse, herunder:
5. Forsyningstilsynets arbejde med de konkurrencefremmende tiltag, som dækker overvågning af konkurrencen i affaldssektoren, opdatering af vejledningen, f.eks. udvikling af nye konkurrencefremmende tiltag, opdatering af bekendtgørelse og tilsyn med området, jf. §§ 45 f og 45 g i lov om miljøbeskyttelse.
6. Diverse opgaver, som dækker Forsyningstilsynets udvikling af processer, skabeloner og sagsstyring, arbejdsplaner, ressourcevurderinger, gebyrbekendtgørelse, udvikling af hjemmeside og andet informationsmateriale samt branchedialog.

*Stk. 2.* For betaling efter stk. 1 fastsættes følgende takster pr. ton primært produceret husholdningsaffald og primært produceret forbrændings- og deponeringsegnet erhvervsaffald i kommunen:.1,63 kr. pr. ton.

*Takster og administrative bestemmelser*

**§ 8.** Forsyningstilsynets udgifter ved myndighedsbehandlingen omtalt i § 2 beregnes på grundlag af en opgørelse over det antal timer, der er medgået til udførelsen af den enkelte opgave, og den timesats, der er fastsat efter stk. 2.

*Stk. 2.* Timesatsen fastsættes på grundlag af den gennemsnitlige lønudgift til de medarbejdere, der delta- ger i myndighedsbehandlingen, tillagt en forholdsmæssig andel af de øvrige administrative omkostninger forbundet med myndighedsbehandlingen i det pågældende kalenderår.

*Stk. 3.* Forsyningstilsynet opkræver betaling efter § 2 på grundlag af den endeligt beregnede timesats efter stk. 2. Dette beløb reguleres med eventuelt foreløbigt indbetalte beløb.

*Stk. 4.* Beløb, der erlægges efter stk. 3, indbetales senest 30 dage efter fakturaens udstedelse.

*Stk. 5.* Betales det opkrævede beløb ikke rettidigt, skal der betales renter heraf i medfør af renteloven.

**§ 9.** Gebyrer efter §§ 3-7 beregnes på baggrund af seneste offentliggjorte opgørelser fra Miljøstyrelsens Affaldsdatasystem og opkræves halvårligt som acontobetalinger af Forsyningstilsynet.

*Stk. 2.* Beløb opkrævet efter §§ 3-7 indbetales senest 30 dage efter fakturaens udstedelse.

*Stk. 3.* Betales det opkrævede beløb ikke rettidigt, skal der betales renter heraf i medfør af renteloven.

*Stk.* 4. Kommunens betalingsforpligtelse efter §§ 3-6 gælder til og med kalenderåret efter, at kommunen ophører med aktiviteten, som bestemmelserne angår.

**§ 10.** Efter udløbet af et kalenderår udarbejder Forsyningstilsynet en opgørelse over de beløb, som de omfattede kommuner skal betale for det følgende år. Over- eller underdækning i forhold til Forsyningstilsynets omkostninger udlignes ved justering af senere indbetalinger, så indtægter og omkostninger over tid balanceres, jf. Statens Budgetvejledning.

*Ikrafttrædelsesbestemmelser*

**§ 11.** Bekendtgørelsen træder i kraft den 1. januar 2026.

*Stk. 2.*. Bekendtgørelse nr. 1255 af 27. november 2025 om betaling for myndighedsbehandling i Forsyningstilsynet efter lov om miljøbeskyttelse ophæves.

*Forsyningstilsynet, den*

Carsten Smidt

/ N.N.